ОБРАЗЛОЖЕЊЕ

**I. Уставни основ за доношење закона**

Уставни основ за доношење закона садржан је у одредби члана 97. тачка 2. Устава Републике Србије према којој Република Србија уређује и обезбеђује остваривање и заштиту права и слобода грађана и у одредби члана 108. став 1. Устава према којој на захтев већине свих народних посланика или најмање 100.000 бирача Народна скупштина расписује референдум о питању из своје надлежности, у складу са Уставом и законом.

**II. Разлози за доношење закона**

Након усвајања новог Закона о референдуму и народној иницијативи установљено је да би ипак, имајући у виду широко постављен круг референдумског изјашњавања, почев од оног на републичком па до оног на локалном нивоу, требало додатно унапредити положај субјеката који учествују у непосредном иницирању и одлучивању на референдуму а пре свега грађана који изражавају заинтересованост или су њихови интереси уско повезани са исходом референдума.

**III. Објашњење појединачних решења**

Унапређења о којима је реч су прво укидање накнаде за оверу потписа (члан 1. Предлога закона, измена члана 7. важећег Закона), а затим и прописивање правила према коме и народни посланици и бирачи и други подносиоци захтева на основу којег је донета одлука о расписивању референдума могу одредити своје представнике (члана и заменика члана) у надлежну изборну комисију и гласачке одборе (члан 2. Предлога закона, измена члана 20. важећег Закона).

Поред тога, да би се оснажио утицај референдумске одлуке у друштвеној заједници прописује се да се акт односно питањe које је усвојено на референдуму нити њихова суштина не могу мењати у наредне четири године, уместо две како је то прописано важећим законом (члан 3. Предлога закона, члан 43. важећег закона). Следствено томе, предлаже се да се о акту, односно питању које није усвојено на референдуму не може одлучивати поново такође у наредне четири године, уместо као што је до сада прописано годину дана (члан 4. Предлога закона, члан 44. важећег Закона).

Ради очувања правне сигурности овај закон ће се примењивати на референдуме који буду расписани након његовог ступања на снагу, а не и на оне који су расписани пре његовог ступања на снагу (члан 5. Предлога закона).

**IV. Финансијска средстава за спровођење закона**

За спровођење овог закона није потребно обезбедити средства у буџету Републике Србије.

**V. Разлози за доношење закона по хитном поступку**

Предлаже се да закон буде донет по хитном поступку, сагласно члану 167. Пословника Народне скупштине („Службени гласник РС”, број 20/12 - пречишћен текст) у циљу отклањања могућности наступања штетних последица по живот и здравље људи, безбедност земље и рад државних органа и организација.

**VI. Разлози због којих се предлаже да закон ступи на снагу пре осмог дана од дана објављивања у „Службеном гласнику Републике Србије**”

Разлози због којих се предлаже да закон ступи на снагу пре осмог дана од дана објављивања у „Службеном гласнику Републике Србије”, налазе се у потреби што скоријег успостављања услова за адекватно и сврсисходно вршење суверености од стране грађана путем референдума и народне иницијативе.